- Hindi News
- National
- कांग्रेस भाजपा दोनों में सिर्फ अध्यक्ष, एक में कार्यकारिणी नहीं तो दूसरे में आठ साल पुरानी
कांग्रेस-भाजपा दोनों में सिर्फ अध्यक्ष, एक में कार्यकारिणी नहीं तो दूसरे में आठ साल पुरानी
भाजपा-कांग्रेस, दोनों प्रमुख पार्टी की शहर (नगर) इकाई की कमान केवल अध्यक्षों के हाथ में रह गई है। भाजपा में अध्यक्ष एक बार जरूर बदला, लेकिन कार्यकारिणी आठ साल पुरानी है। दूसरी ओर कांग्रेस में 10 साल से अध्यक्ष ही नहीं बदला। कार्यकारिणी तीन महीने पहले भंग हो गई। अगले साल विधानसभा चुनाव हैं। लिहाजा अब दोनों पार्टी में मांग उठ रही है कि जल्द से जल्द नई कार्यकारिणी का गठन हो। इस मामले में दोनों ही पार्टी के हाईकमान का कहना है जल्द ही नई कार्यकारिणी का गठन हो जाएगा।
भाजपा
2009 में बनी कार्यकारिणी, आज भी वही
भाजपा नगर इकाई में 2007 में शंकर लालवानी के अध्यक्ष रहते हुए जो कार्यकारिणी बनी थी, आज भी वही है। आठ साल से पुरानी कार्यकारिणी ही काम संभाल रही है। कैलाश शर्मा 2013 से अध्यक्ष हैं। वे पहले कार्यकाल में भी अपनी कार्यकारिणी नहीं बना पाए। दूसरे कार्यकाल में भी अब तक गठन नहीं हुआ। भाजपा प्रदेश अध्यक्ष भी कह चुके है कि नगर इकाई का दोबारा से गठन होना चाहिए। भाजपा में आठ साल से नए पदाधिकारी बने ही नहीं हैं। भाजपा से जुड़े नेताओं का कहना है अगले साल चुनाव हैं, ऐसे में जरूरी है कि नई कार्यकारिणी जल्द घोषित हो, नए लोगों को भी मौका मिले, ताकि संगठन और मजबूत हो। भाजपा नगर अध्यक्ष कैलाश शर्मा का कहना है कि नई कार्यकारिणी की तैयारी हम कर रहे हैं।
15 दिन में कर देंगे गठित
शहर की नई कार्यकारिणी का गठन अब मैं खुद पीछे लगकर 15 दिन के अंदर करवाऊंगा। - नंदकुमारसिंह चौहान, प्रदेश अध्यक्ष, भाजपा
कांग्रेस
कार्यकारिणी तीन महीने पहले हो गई भंग
शहर कांग्रेस में प्रमोद टंडन 2007 से अध्यक्ष हैं। तीन साल का अध्यक्ष का कार्यकाल है, लेकिन बतौर अध्यक्ष रहते हुए उन्होंने 10 साल पूरे कर लिए, अब 11 वां साल चल रहा है। टंडन को छह महीने पहले प्रदेश कांग्रेस की कार्यकारिणी में सचिव भी बना दिया गया। हालांकि अब तक शहर में अध्यक्ष नहीं बदला। दूसरी ओर तीन महीने पहले प्रदेश कांग्रेस ने अध्यक्ष को छोड़ बाकी कार्यकारिणी भी भंग कर दी। फिलहाल 19 में से सिर्फ चार ब्लॉक अध्यक्ष हैं, इनकी घोषणा भी महीनेभर पहले हुई है।
500 से ज्यादा की कार्यकारिणी हुई भंग- 2007 से शहर कांग्रेस जब घोषित हुई थी तब से इसमें नामों की संख्या ही बढ़ी। नए सिरे से गठन नहीं हुआ। कांग्रेस की तीन महीने पहले जो कार्यकारिणी भंग हुई वह 500 से ज्यादा लोगों की कार्यकारिणी थी।
जल्द घोषित करेंगे नई कार्यकारिणी
शहर के नए अध्यक्ष और नई कार्यकारिणी का गठन प्रक्रिया में है। जल्द ही दोनों घोषणा कर दी जाएगी। लगातार आंदोलन और पार्टी के कार्यक्रमों की व्यस्तता के कारण इसमें जरूर कुछ देरी हुई है। - अरुण यादव, प्रदेश कांग्रेस अध्यक्ष
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva hin_Deva bho_Deva awa_Deva hin_Deva hin_Deva hin_Deva hin_Deva hin_Deva